amanoisuno/poetBack huggingface dataset:
海上作 宋務光 
曠哉潮汐池，大矣乾坤力。浩浩去無際，沄沄深不測。崩騰翕眾流，泱漭環中國。鱗介錯殊品，氛霞饒詭色。天波混莫分，島樹遙難識。漢主探靈怪，秦王恣遊陟。搜奇大壑東，竦望成山北。方術徒相誤，蓬萊安可得。吾君略仙道，至化孚淳默。驚浪晏窮溟，飛航通絕域。馬韓底厥貢，龍伯修其職。粵我遘休明，匪躬期正直。敢輸鷹隼執，以間豺狼忒。海路行已殫，輶軒未皇息。勞歌玄月暮，旅睇滄浪極。魏闕渺雲端，馳心附歸冀。
回波辭 李景伯 
回波爾時酒卮，微臣職在箴規。侍宴既過三爵，喧嘩竊恐非儀。
秋晚度廢關 李行言 
秦郊平舊險，周德眷遺黎。始聞清夜柝，俄見落封泥。物色來無限，津途去不迷。空亭誰問馬，閑戍但鳴雞。山月寒彌淨，河風曉更淒。贈言楊伯起，非複是關西。
上元 郭利貞 
九陌連燈影，千門度月華。傾城出寶騎，匝路轉香車。爛熳惟愁曉，周遊不問家。更逢清管發，處處落梅花。
贈皇甫侍禦赴都八首 元希聲 
東南之美，生於會稽。牛鬥之氣，蓄於昆溪。有瑤者玉，連城是齊。有威者鳳，非梧不棲。猗嗟眾珍，以況君子。公侯之胄，必複其始。利器長材，溫儀峻峙。道心惟微，厥用允塞。德輝不泯，而映邦國。靜以有神，動而作則。九皋千里，其聲不忒。粵在古昔，分官厥初。刺邪矯枉，非賢勿居。棱棱直指，烈烈方書。蒼玉鳴佩，繡衣登車。綽綽夫君，是膺柱下。準繩有望，名器無假。寵蓋伯山，氣雄公雅。立朝正色，俟我能者。載懷朋情，嘗接閑宴。好洽昆弟，官聯州縣。如彼松竹，春榮冬蒨。柯葉藹然，下渝霜霰。會合非我，關山坐違。離鴻曉引，別葉秋飛。騑驂徐動，尊餞相依。遠情超忽，岐路光輝。金石其心，芝蘭其室。言語方間，音徽自溢。肅子風威，嚴子霜質。贈言歲暮，以保貞吉。
秋庭夜月有懷 李澄之 
遊客三江外，單棲百慮違。山川憶處近，形影夢中歸。夜月明虛帳，秋風入擣衣。從來不慣別，況屬雁南飛。
明月 李如璧 
三五月華流炯光，可憐懷歸郢路長。逾江越漢津無梁，胡人琵琶彈北風，漢家音信絕南鴻。昭君此時怨畫工，逐臣戀主心愈恪，棄妻思君情不薄。已悲芳歲徒淪落，
嚴陵祠 洪子輿 
漢主召子陵，歸宿洛陽殿。客星今安在，隱跡猶可見。水石空潺湲，松篁尚蔥蒨。岸深翠陰合，川回白雲遍。幽徑滋蕪沒，荒祠冪霜霰。垂釣想遺芳，掇蘋羞野薦。高風激終古，語理忘榮賤。方驗道可尊，山林情不變。
度塗山 寇泚 
小年弄文墨，不識戎旅難。一朝事鞞鼓，策馬度塗山。塗山橫地軸，萬里留荒服。悠悠正旆遠，騑驂一何速。流月揮金戈，驚風折寒木。行聞漢飛將，還向皋蘭宿。
永泰公主挽歌二首 吳兢 
穠華從婦道，厘降適諸侯。河漢天孫合，瀟湘帝子遊。關雎方作訓，鳴鳳自相求。可歎淩波跡，東川遂不流。舜華徂北渚，宸思結南陽。盭綬哀榮備，遊軒寵悼彰。三川謀遠日，八水宅連岡。無複秦樓上，吹簫下鳳凰。